CELEX: 32021D1851
Language: lv
Date: 2021-10-15 00:00:00
Title: Padomes Lēmums (ES) 2021/1851 (2021. gada 15. oktobris) par nostāju, kas Eiropas Savienības vārdā jāieņem Starptautiskajā Cukura padomē attiecībā uz 1992. gada Starptautiskā cukura nolīguma grozījumiem un to īstenošanas grafiku

22.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 374/49
               
            
         PADOMES LĒMUMS (ES) 2021/1851
         (2021. gada 15. oktobris)
         par nostāju, kas Eiropas Savienības vārdā jāieņem Starptautiskajā Cukura padomē attiecībā uz 1992. gada Starptautiskā cukura nolīguma grozījumiem un to īstenošanas grafiku
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Lēmumu 92/580/EEK (1) Savienība kļuva par 1992. gada Starptautiskā cukura nolīguma (2) (“SCN”) pusi un Starptautiskās Cukura organizācijas (“SCO”) locekli.
                  
               
                     (2)
                  
                  
                     Ievērojot SCN 8. pantu, Starptautiskā Cukura padome (“SCP”) veic vai nodrošina visas funkcijas, kuras nepieciešamas SCN noteikumu izpildei. Ievērojot SCN 13. pantu, visi SCP lēmumi principā tiek pieņemti vienprātīgi. Ja vienprātību panākt neizdodas, lēmumus pieņem ar vienkāršu balsu vairākumu, ja vien SCN nav paredzēts īpašs balsojums.
                  
               
                     (3)
                  
                  
                     Ievērojot SCN 25. pantu, SCO locekļiem kopā ir 2 000 balsu. Katram SCO loceklim ir noteikts balsu skaits, ko katru gadu koriģē saskaņā ar SCN noteiktiem kritērijiem.
                  
               
                     (4)
                  
                  
                     Tomēr SCO locekļu balsu sadalījums, kas nosaka arī minēto locekļu finanšu iemaksas SCO budžetā, vairs neatspoguļo patieso situāciju pasaules cukura tirgū.
                  
               
                     (5)
                  
                  
                     Saskaņā ar SCN noteikumiem par finanšu iemaksām SCO budžetā Savienības finanšu iemaksas daļa kopš 1992. gada ir palikusi nemainīga, lai gan pasaules cukura tirgus un jo īpaši Savienības nosacītais stāvoklis tajā ir būtiski mainījušies. Tā rezultātā Savienība pēdējos gados ir SCO uzņēmusies nesamērīgi lielu daļu budžeta izmaksu un atbildības.
                  
               
                     (6)
                  
                  
                     Ar Padomes Lēmumu (ES) 2017/2242 (3) Padome pilnvaroja Komisiju Starptautiskajā Cukura padomē sākt sarunas ar pārējām SCN pusēm, lai modernizētu SCN un jo īpaši novērstu neatbilstību starp SCO locekļu balsu sadalījumu un finanšu iemaksām, no vienas puses, un to nosacīto stāvokli pasaules cukura tirgū, no otras puses.
                  
               
                     (7)
                  
                  
                     Pamatojoties uz pilnvarojumu, kas piešķirts ar Lēmumu (ES) 2017/2242, Komisija sāka sarunas ar SCO dalībvalstīm un iesniedza konkrētus priekšlikumus grozījumiem SCN 25. pantā, kas reglamentē administratīvā budžeta un locekļu iemaksu pieņemšanu. SCP 55. sesijā, kas notika 2019. gada 19. jūlijā, nolēma vēl pirms nākamās sanāksmes 2019. gada novembrī sākt sarunas par SCN daļēju pārskatīšanu un tās risināt Apvienoto Nāciju Organizācijas Tirdzniecības un attīstības konferences vadībā.
                  
               
                     (8)
                  
                  
                     Pēc vairāku SCO locekļu pieprasījuma SCP nolēma, ka papildus SCN 25. panta grozīšanai ir jārisina sarunas arī par citām SCN daļām, jo īpaši par tā 1. pantā izklāstītajiem mērķiem, par 32., 33. un 34. pantā paredzētajām SCO darba prioritātēm un par 23. pantā izklāstītajiem izpilddirektora iecelšanas noteikumiem.
                  
               
                     (9)
                  
                  
                     Pilnvarojuma, kas piešķirts ar Padomes Lēmumu (ES) 2017/2242, termiņš beidzās 2019. gada 31. decembrī, un, ņemot vērā nepieciešamību turpināt sarunas, Padome piešķīra jaunu pilnvarojumu ar Padomes Lēmumu (ES) 2019/2136 (4).
                  
               
                     (10)
                  
                  
                     Par SCN grozījumu formulējumu SCP vienojās 57. sesijā 2020. gada novembrī un 58. sesijā 2021. gada jūnijā.
                  
               
                     (11)
                  
                  
                     Jebkuri grozījumi, par kuriem vienojas sarunās, ir jāpieņem saskaņā ar SCN 44. pantā noteikto procedūru. Ievērojot minēto pantu, SCP ar īpašu balsojumu spēj ieteikt SCO locekļiem grozīt SCN. Savienība kā SCP locekle saskaņā ar SCN 7. pantu spēj piedalīties minētajā īpašajā balsojumā ar mērķi ieviest procedūru SCN institucionālās sistēmas grozīšanai.
                  
               
                     (12)
                  
                  
                     Saskaņā ar SCN daļējās pārskatīšanas īstenošanas grafiku īpašais balsojums saskaņā ar SCN 44. pantu, lai locekļiem ieteiktu grozīt SCN, notiks SCP 59. sesijā, kura paredzēta 2021. gada novembrī.
                  
               
                     (13)
                  
                  
                     Ir lietderīgi noteikt nostāju, kas Savienības vārdā jāieņem SCP 59. sesijā attiecībā uz SCN grozījumiem. Minētajā nostājā būtu jāatspoguļo tas, ka SCN grozīšana, pamatojoties uz tā daļējas pārskatīšanas sarunu rezultātu, ir Savienības interesēs.
                  
               
                     (14)
                  
                  
                     Turklāt ir lietderīgi noteikt nostāju, kas Savienības vārdā jāieņem SCP 59. sesijā attiecībā uz grafiku SCN grozījumu īstenošanai. Minētajā nostājā būtu jāatspoguļo tas, ka SCN grozījumu stāšanās spēkā vēlākais 2024. gada 1. janvārī ir Savienības interesēs,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā jāieņem Starptautiskās Cukura padomes (“SCP”) 59. sesijā attiecībā uz 1992. gada Starptautiskā cukura nolīguma (“SCN”) grozījumiem un to īstenošanas grafiku, ir balsot šādi:
            
                        a)
                     
                     
                        Starptautiskās Cukura organizācijas locekļiem ieteikt grozīt SCN, lai atspoguļotu sarunu par CSN daļēju pārskatīšanu attiecībā uz tā 1., 23., 25., 32., 33. un 34. pantu rezultātu;
                     
                  
                        b)
                     
                     
                        apstiprināt grafiku, par kuru panākta vienošanās SCP 58. sesijā 2021. gada jūnijā un kurā noteikts termiņš dažādajiem SCN 44. pantā izklāstītās procedūras posmiem;
                     
                  
                        c)
                     
                     
                        īstenot a) punktā minētos grozījumus saskaņā ar b) punktā minēto grafiku, tādējādi nodrošinot, ka minētie grozījumi stājas spēkā ne vēlāk kā 2024. gada 1. janvārī.
                     
                  
         
            2. pants
            Šis lēmums stājas spēkā tā pieņemšanas dienā.
         
         
            Luksemburgā, 2021. gada 15. oktobrī
            
               
                  Padomes vārdā –
               
               
                  Priekšsēdētājs
               
               J. CIGLER KRALJ
            
         
         
            (1)  Padomes Lēmums 92/580/EEK (1992. gada 13. novembris) par 1992. gada Starptautiskā cukura līguma parakstīšanu un noslēgšanu (OV L 379, 23.12.1992., 15. lpp.).
         
            (2)  1992. gada Starptautiskais cukura nolīgums (OV L 379, 23.12.1992., 16. lpp.).
         
            (3)  Padomes Lēmums (ES) 2017/2242 (2017. gada 30. novembris), ar ko pilnvaro sākt sarunas ar mērķi grozīt 1992. gada Starptautisko cukura nolīgumu (OV L 322, 7.12.2017., 29. lpp.).
         
            (4)  Padomes Lēmums (ES) 2019/2136 (2019. gada 5. decembris), ar ko pilnvaro sākt sarunas ar mērķi grozīt 1992. gada Starptautisko cukura nolīgumu (OV L 324, 13.12.2019., 3. lpp.).